נמלטים

ההשראה

מקור ההשראה לסדרה הוא רעיון אשר הוצע לתסריטאי פול שורינג על ידי חברתו. לפי הצעתה, בבסיס העלילה יהיה אדם שיכניס את עצמו לכלא בכוונה, על־מנת לברוח. בהמשך הוסיף שורינג לעלילה את האח הנאשם על לא עוול בכפו ואת הקנוניה הנרקמת סביבו.] בשנת 2003 העלה שורינג את הרעיון בפני אולפנים שונים, בהם גם אולפני פוקס, אך נדחה. העלייה בפופולריות של סדרות מתח שבועיות כגון "אבודים" ו־"24", הביאו את אולפני פוקס לשנות את דעתם והם החלו בהפקת הסדרה בשנת 2004.]

עלילת הסדרה

מוטיב עלילתי בולט לאורך רוב פרקי הסדרה הוא מאבק מוחות של הדמות הראשית, מייקל סקופילד מול ארגון צללים בשם "החברה". בכל פרק מתגלה נדבך נוסף בתוכנית המורכבת של מייקל ומנגד מאמצי "החברה" להכשילו. זאת למעט העונה הראשונה, בה זהות האויב לא הייתה ידועה למייקל וחבריו.

עונה 1

בעזרת ראיות מפוברקות מורשע לינקולן בורוז, אחיו של מייקל, ברצח של טרנס סטדמן, אחיה של סגנית נשיא ארצות הברית. נגזר עליו עונש מוות, כאשר ההוצאה להורג מתוכננת להתבצע תוך מספר חודשים בכיסא חשמלי. למרות הרשעתו מתעקש לינקולן שהוא חף מפשע, ושהוא הופלל. אחיו של לינקולן, מייקל סקופילד, נחלץ לעזרתו.
כדי לעזור לאחיו לברוח מהכלא, מבצע מייקל שוד מזוין, שעונשו הוא מאסר בפועל. הוא מבקש לרצות את מאסרו בכלא באזור עיר מגוריו, שיקגו, כדי להגיע לכלא "פוקס ריבר" השוכן בג'ולייט, שבו כלוא אחיו. קודם לכן תכנן מייקל את הבריחה מהכלא בעזרת השכלתו כמהנדס בניין ובעזרת תוכניות המתאר של הכלא, שהיו ברשותו משום שהיה שותף בתכנון שיפוצו. לשם כך, הוא קיעקע על פלג גופו העליון את מפת הכלא, מסלול הבריחה ונתונים נוספים שיעזרו לו. במהלך מימוש התוכנית, עובר מייקל מכשולים רבים, יוצר קשרים עם אסירים אחרים ועם עובדי הכלא ואפילו עם מנהלו.
בזמן ניסיון הבריחה של מייקל בכלא, חברת ילדות של לינקולן, עורכת הדין ורוניקה דונובן, פועלת מבחוץ כדי לחשוף את הקנוניה שהובילה להפללתו. היא מגלה שורה של מקרים המעוררים את חשדה וגורמת למפליליו של לינקולן, סוכני "החברה", לדלוק בעקבותיה. בכל פעם שהיא מצליחה למצוא רמז כלשהו שעלול להוביל לחפותו של לינקולן, תוכניותיה משתבשות על ידי החברה והיא נכשלת. לבסוף מייקל ולינקולן נמלטים מפוקס ריבר בהצלחה בעזרתה של רופאת הכלא, שרה טנקרדי, וורוניקה מוצאת את ההוכחה החותכת לחפותו של לינקולן – טרנס סטדמן, שאותו כביכול לינקולן רצח, עדיין חי.
שידורי העונה החלו ב־29 באוגוסט 2005 והסתיימו ב־15 במאי 2006.

עונה 2

פרקים 23 - 44 (22 פרקים). החלה ב־21 באוגוסט 2006 והסתיימה ב־2 באפריל 2007.
עונה זו מתמקדת במרדף של שלטונות החוק אחר שמונת הנמלטים מפוקס ריבר: מייקל סקופילד, לינקולן בורוז, פרננדו סוקרה, ג'ון אברוצי, בנג'מין "סי־נוט" פרנקלין, תיאודור "טי־באג" באגוול, דייוויד "טווינר" אפולסקיס, וצ'ארלס "הייוואייר" פאטושיק. צ'ארלס ווסטמורלנד השתתף גם בבריחה מהכלא, אך מת במהלכה עקב חתך בבטן, שנגרם ממאבק עם הסוהר הראשי קפטן בראד בליק שגילה את הבריחה. עם זאת, טרם מותו הספיק להודות בפני מייקל כי הוא ד. ב. קופר, וכי קבר חמישה מיליון דולר בחווה שנקראת "דאבל קיי" בצפון-מערב יוטה. מיד לאחר ההימלטות, מתחיל מבצע לאיתור ולתפיסת הנמלטים בראשות מחלקת ה-FBI בשיקגו שבראשה עמד הסוכן הפדרלי אלכסנדר מהון. בחלקה הראשון של העונה, כמעט כל הנמלטים מנסים להשתלב בחברה ולהתאחד עם היקרים להם. אלכסנדר מהון המוביל את המרדף אחר הנמלטים מתגלה כדמות מסתורית ומורכבת. מהון מצליח בכל פרק לפענח חלק נוסף בקעקועים של מייקל ובכך בטוח שהוא יצליח להגיע למייקל כי הוא הרי המוח שמאחורי הבריחה. מסע החיפוש של ורוניקה אחר ההוכחה לחפותו של לינקולן מסתיים, כשמאבטח של טרנס סטדמן יורה בה, לאחר שמצאה את מחבואו. שמונת הנמלטים מתפצלים כל אחד לדרכו שלו, אך כולם מעוניינים להגיע ליוטה, ולמצוא את 5 מיליון הדולר ששדד צ'ארלס ווסטמורלנד לפני עשרות שנים והחביא שם. בינתיים, אל.ג'יי, בנו של לינקולן, הסתבך גם הוא, והואשם ברצח אמו ואביו החורג, גם כן על ידי "החברה". הוא מועבר למרכז מעצר באריזונה, ולינקולן נחוש לחלץ אותו משם.
במקביל לחיפושיו של מהון לתפיסת האחים גם "החברה" דולקת אחריהם ובמהלך העונה מתבררת הסיבה: אביהם של השניים היה עובד בכיר ב"חברה" אך עזב לאור השחיתויות והפשעים שהיה עד להם. "החברה" שרצתה להתנקם הפלילה את לינקולן ברצח. וכעת לאחר בריחתם מהכלא הם מעוניינים במותם ומגייסת משאבים רבים לעשות זאת (כולל הסוכן אלכסנדר מהון - אותו הם סוחטים כדי שיעזור להם). בשלב מסוים מצטרף לאחים סוכן ממשלתי בשם פול (אותו פגשנו בעונה הראשונה) שמחליט לעזור להם כנגד "החברה" שכעת רוצה להרוג אותו ויחד הם מצליחים להשיג הוכחה חותכת לחפותו של לינקולן. בהמשך פול אפילו הופך לעד מרכזי נגד "החברה" ולמעשה גורם לזיכוי כל ההאשמות משרה ולינקולן. שרה ומייקל נפגשים באמצעות רמזים שמייקל שלח לשרה בדואר והיא מצטרפת לאחים בבריחתם מהחוק. סוכן "חברה" שרודף אחר עקבותיהם כמעט מצליח לירות במייקל אבל אז שרה יורה בו בדיוק ברגע בו נשמעות סירנות משטרה ברקע. השלישייה מתפצלת כאשר לינקולן מצליח לברוח אבל שרה ומייקל נלכדים. מייקל לוקח על עצמו את האשמה ברצח ומעמיד פנים שחטף את שרה כדי שהיא לא תגיע לכלא. מייקל נכלא בכלא מסתורי שקרוי "סונה".

עונה 3

פרקים 45 - 57 (13 פרקים). החלה ב־17 בספטמבר 2007 והסתיימה ב־18 בפברואר 2008.
בעונה הזו מייקל הוא זה שנמצא מאחורי הסורגים ואחיו לינקולן חופשי. במהלך העונה מתברר שלאור ניסיונותיה הכושלים של "החברה" לרצוח את האחים הם החליטו להכניס את מייקל לכלא שנקרא "סונה" על מנת שיבריח משם אסיר אחר בשם וויסלר (לאחר ההצלחה שהוא הוכיח בבריחה מבתי סוהר). מייקל ולינקולן נאלצים לשתף פעולה בתוכנית מאחר ש"החברה" חטפה את שרה (אהובתו של מייקל) ואל.ג'יי (בנו של לינקולן) ומאיימת להרוג אותם אם הם לא ישתפו פעולה. במהלך ניסיון הצלה כושל שמנסה לינקולן "החברה" הורגת את שרה ושולחת את ראשה אליו כאיום (עקב הריונה של קליס (ד"ר שרה טנקרדי), נאלצה הפקת הסדרה לרצוח את דמותה, אך בעקבות מחאת מעריצי הסדרה, הוחזרה דמותה לעונה הרביעית). מייקל (שהגיע ל"סונה" בפרק האחרון של העונה השנייה), נחשף לסכנות האורבות לו בכל פינה. בבית הכלא אסורים פושעים קשים ואכזריים מאוד, ועקב כך הסוהרים לא הצליחו לשלוט בכלא, נטשו אותו והניחו לו להתנהל בצורה עצמאית, כשהם שומרים רק מבחוץ על הגבולות. אל הכלא מתגלגלים גם בראד בליק (הסוהר), תיאודור "טי־באג" באגוול ואלכס מהון (סוכן ה FBI). גם פרננדו סוקרה משתתף בעונה זו, כעוזר מהצד השני של הכלא. בכלא קיימת היררכיה שנקבעה על ידי כוח, לאו דווקא פיזי. מנהיג הכלא הוא אסיר בעצמו, ולו כסף רב, חדר מפואר ועוזרים, ואילו קיימים גם אסירים שרכושם הוא הבגדים שעליהם בלבד. כבר בפרק הראשון, מייקל נאלץ להתמודד עם מנהיג הכלא "לצ'רו".
במהלך העונה וויסלר שעד כה הציג עצמו כדייג תמים שנסחט על ידי "החברה", הוא למעשה עובד שלהם שנכלא. וחברתו סופיה שנתפסה על ידי "החברה" משמשת ככיסוי כדי שמייקל ולינקולן לא יחשדו. לאחר תכנונים רבים מייקל מצליח לברוח יחד עם עוד 3 אסירים, ביניהם ג'יימס וויסלר ואלכס מהון ומבצע החלפה מול "החברה" תמורת אל.ג'יי אך חברתו של ויסלר, סופיה, נורית במהלך החילופין. העונה מסתיימת בכך שמייקל מבין שויסלר רק העמיד פני תמים, ונשבע לנקום על מותה של שרה. סופיה מאושפזת בבית חולים ולינקולן מבקש ממייקל לא להמשיך עמו במסע הנקמה אלא להישאר עם סופיה ואל.ג'יי. סוקרה נתפס ומואשם בסיוע לנמלטים ומוכנס בעצמו ל"סונה". ויסלר, אלכס מהון ונציגה של "החברה" (גרטשן) חוברים יחדיו לתוכנית שעתידה לא ברור.

עונה 4

פרקים 58 - 81 (24 פרקים). החלה ב-1 בספטמבר 2008 והסתיימה ב-27 במאי 2009. ד"ר שרה טנקרדי, שהופיעה בחלק קטן בעונה השלישית, שבה להיות דמות מרכזית בעונה זו.
בתחילת העונה מגלים מה עלה בגורלם של הדמויות:
סוכן "חברה" מנסה להתנקש בחיי לינקולן הוא מצליח להורגו אך נתפס על ידי המשטרה. בשריפה שהייתה בכלא "סונה" הצליח להימלט תיאודור "טי-באג", ובמקום לחיות חיים טובים על כסף שגנב מלצ'רו טרם מותו בעונה הקודמת, מחליט למצוא את מייקל ולהתנקם בו - אך הוא בסוף נשדד מכספו ולכן מחליט לפענח את הרמזים שיש בספר הציפורים שגנב מוויסלר טרם בריחתו. תוכניתם של וויסלר, גרטשן ואלכס מהון לגנוב את סילה - כרטיס אלקטרוני המהווה סוג של "פנקס שחור" של "החברה" (וכן מכיל מידע טכנולוגי עתידני) ומלבד שוויו הרב יכול להפיל את החברה - מתגלה. הם מצליחים לגנוב את הכרטיס כביכול עבור "הגנרל" (המנכ"ל של "החברה") אבל ויסלר מחליט לשמור את הכרטיס בעצמו כדי להפיל את החברה ו"הגנרל" מחליט לשלח מתנקש מקצועי אחריהם (שרוצח את בנו של מהון). מייקל תכנן את נקמתו בויסלר וגרטשן על מותה של שרה אך אלכס מהון מגלה לו כי שיקרו לו ושרה חיה. ומציע לו להצטרף אליהם להפיל את ה"חברה". מייקל מסרב, וויסלר נורה למוות ומהון בורח. מייקל מצליח לאתר את שרה, שאכן בחיים, אך נתפס על ידי המשטרה. פרננדו סוקרה ובראד בליק ברחו גם הם בשריפה של כלא "סונה" ונתפסים על ידי המשטרה זמן לא רב לאחר בריחתם.
סוכן של הגנת המולדת בשם דון סלף מציע למייקל את עסקת חייו. הוא ישיג לו את סילה ובתמורה תינתן לו ולאחיו חנינה מלאה. מייקל מבקש לאחד את כל החבורה - לינקולן, שרה, פרננדו סוקרה, אלכס מהון ובראד בליק (אנשים עליהם הוא סומך) ובתמורה כולם יקבלו חנינה. החבורה מגלה ש"סילה" היא סוג של תוכנה שהמפתחות לפענוחה הם 6 כרטיסים אלקטרוניים שניתנו לאנשי מפתח (כמו סנטורים) העובדים ב"חברה". לאחר תוכנית מחוכמת במיוחד (במהלכה בראד בליק מת) החבורה מצליחה להשיג את "סילה" אבל הסוכן דון סלף בוגד בהם ומנסה למכור אותה בעצמו. מיואשים להוכחת חפותם הם פונים לממונה על דון סלף, אך הוא מנסה להשתיק את הפרשה ולרצוח את כולם. מייקל מבין ברגע האחרון שמדובר במלכודת ומחליט על דעת עצמו כי ישיגו את סילה בחזרה מדון סלף. מייקל מצליח אבל מאבד אותה שוב לאחר שהוא מתמוטט במהלך הבריחה (מגידול בראשו) ונתפס על ידי סוכני ה"חברה".
לאור העובדה שמייקל גוסס, סילה איננה והחבורה שוב בורחת מהחוק, מחליט לינקולן לעשות עסקה עם "הגנרל" ולהשיג עבורו את סילה תמורת חייו של מייקל (הניתוח שהיה זקוק לו) וחירותם של החבורה. סלף, טי-באג וגרטשן מצליחים למצוא קונה מסתורי לסילה אך הוא מסדר אותם וגונב את סילה - השלישייה מתרגזת ומבצעת עסקה דומה עם "הגנרל" ומצטרפת ללינקולן. מייקל מתאושש מהניתוח ומגלה שסילה היא לא הפנקס השחור של החברה אלא קובץ עם טכנולוגיה עתידנית, כמו ניצול אנרגיה סולרית באופן מרבי וגידולים שלא צורכים מים להשקיה. "החברה" מנסה לגייס אותו לשורותיה בכך שמגלה לו שגם אימו עובדת ב"חברה" (ולא מתה לפני שנים) ומספרת לו על העסקה שעשה אחיו. מייקל בורח מה"חברה" בעזרת שרה ומנסה לשכנע את לינקולן לסגת מהעסקה שביצע. כתוצאה מכך האחים נמצאים משני צידי המתרס: מייקל רוצה להשיג את סילה כדי להשמיד את ה"חברה" בעוד שלינקולן רוצה את סילה כדי להחזירה ל"חברה" ולהיות חופשי. בנוסף מסתבר כי אימם של השניים היא הקונה המסתורי ומחזיקה בסילה.
עזרה מגיעה מכיוון לא צפוי כאשר מתברר שפול קלרמן, שעדותו זיכתה את שרה ולינקולן ונרצח בעונה שנייה, עודנו בחיים וכעת יוצר קשר עם מייקל להשיג את סילה. בתמורה לכך תסתיים בריחתם והם יוכלו להתחיל בחיים חדשים. מייקל מסכים ו"סילה" מועברת לנציג האו"ם ובעבור זה מטוהר שמם של מייקל סקופילד, שרה טנקרדי, לינקולן בורוז, פרננדו סוקרה, אלכסנדר מהון ובנג'ימן פרנקלין ("סי-נוט"). החבורה לא תמכה בשחרורו של טי באג, שהיה פדופיל עם דם על הידיים, והוא חזר לכלא "פוקס ריבר".
בסוף העונה מוצג אפילוג המתרחש לאחר 4 שנים. אלכסנדר מהון נמצא בקשר רומנטי עם הסוכנת לנג. לינקולן חוזר לחיות עם סופיה ואל-ג'יי בנו. סוקרה חי עם משפחתו. דון סלף הפך לצמח מרותק לכיסא גלגלים עקב הרעל שהוזרק לגופו. בנג'מין פרנקלין השתקע בביתו. סוכן השירות החשאי פול קלרמן נבחר להיות חבר בית הנבחרים של ארצות הברית. הגנרל קראנץ הוצא להורג בכיסא חשמלי. טי-באג חזר לכלא "פוקס ריבר". שרה קראה לבנה "מייקל" על שם אביו שנהרג בשנת 2005 .

נמלטים: הבריחה האחרונה

בסיום הפרק האחרון של העונה הרביעית, שודר אפילוג וב-24 במאי 2009 שודר סרט-טלוויזיה המורכב בעצם משני פרקים מחוברים שבהם עלילת הסרט מתרחשת בין סיום העלילה של העונה הרביעית לבין האפילוג.
ביום חתונתם של שרה ומייקל, עוצרים את שרה על הרצח של אמו של מייקל. שרה נכנסת לכלא נשים קשוח במיוחד ומקבלת יחס אלים מהאסירות והסוהרות גם יחד. מייקל מנסה להבריח אותה אבל לפני דלת היציאה מתברר למייקל שבשביל שתוכל שרה לברוח, יצטרך להקריב את עצמו ולהתחשמל למוות. מייקל עושה זאת ומת. לאחר מכן רואים שרה ולינקולן סרטון שהכין להם מייקל במקרה שלא ישרוד, ושם הוא חושף את העובדה שימות בכל מקרה כתוצאה מהגידול בעוד מספר חודשים ומביע את שמחתו על כך ששרה ולינקולן חופשיים.

עונה 5

העונה החמישית שודרה בהקרנת בכורה בערוץ FOX ב-4 באפריל 2017 והיא כללה רק 9 פרקים.
כשבע שנים לאחר מותו של מייקל, שנאבק במחלה קשה, מתברר לקרוביו שהוא עדיין בחיים וכלוא בתימן בתנאי מאסר קשים. כשאחיו לינקולן ובת זוגו ואשתו (לשעבר) שרה מגלים שהוא חי, הם מתחילים לתכנן את הבריחה המסובכת, בזמן שבמדינה משתוללת מלחמת אזרחים אכזרית. לינקולן מגייס את בנג'מין "סי-נוט" פרנקלין, שהתאסלם, כדי שיעזור לו לאתר ולחלץ את מייקל אלא שכשהם מגיעים לתימן, מייקל מתכחש אליהם ומזדהה בתור "קניאל אאוטיס". בהמשך הסדרה מתברר שסוכן CIA המכונה פוסידון סחט את מייקל על מנת שיחלץ אנשים שונים מבתי כלא שונים ברחבי העולם. במקביל פוסידון התאהב בשרה והתחתן איתה ולכן הפליל את מייקל  ברצח. 
במהלך העונה מייקל מצליח לברוח מהכלא בתימן בדרכים מתוחכמות, חוזר לארצות הברית, כולא ומפליל את פוסידון ברצח שבו הופלל (רצח סגן מנהל ה-CIA) ומזכה את עצמו.
בעונה זו משתתפות הדמויות: מייקל סקופילד, שרה טנקרדי (סקופילד), לינקולן בורוז, תיאודור באגוול ,"סי נוט", פול קלרמן ופרננדו סוקרה, יחד עם דמויות חדשות.

אתרי צילום

רוב העונה הראשונה צולמה בבית הסוהר "ג'ולייט" הנמצא בעיר ג'ולייט שבאילינוי שנסגר ב-2002, וסצנות חיצוניות צולמו באזורים הסובבים את העיר, כגון וודסטוק ושיקגו. אתרי צילום נוספים היו נמל התעופה שיקגו או'הייר וטורונטו, אונטריו שבקנדה.
העונה השנייה צולמה בדאלאס, טקסס ובאזורים הסובבים לה. שלושת הפרקים האחרונים של העונה צולמו בפנסקולה, פלורידה, לצורך ייצוג פנמה. העונה החמישית צולמה במרוקו, לצורך ייצוג תימן.

מלכי הבריחה

רוברט נפר הופיע בתפקיד אורח בדמותו של טי באג ב-2011 בפרק השלישי של הסדרה "מלכי הבריחה" שנוצרה על ידי היוצרים של נמלטים.